**Rugpjūčio mėnesio Vilniaus pirminės NT rinkos rezultatas, palyginti su pernai rugpjūčiu, augo beveik 60 proc.**

**Rugpjūčio mėnuo buvo geriausias kalendorinės vasaros mėnuo pirminėje Vilniaus nekilnojamojo turto (NT) rinkoje. 471 butas, parduotas rugpjūtį, yra geriausias rezultatas nuo gegužės, kai sostinėje buvo parduoti 443 būstai.**

„Drastiškų rinkos augimo ar kritimo požymių nestebime, pirminė NT rinka toliau išlaiko pastarųjų mėnesių tendenciją ir pastaruosius kelis mėnesius nuosaikiai auga. Vis dėlto tikrasis rinkos augimas matomas, kai lyginame šiuos metus su praėjusiais. Pavyzdžiui, šio mėnesio rezultatas praėjusių metų rugpjūčio kiekį, kai buvo parduoti 295 butai, viršijo beveik 60-čia proc.“, – pasakoja bendrovės „Realco“ pardavimų direktorius Marijonas Chmieliauskas.

Dar įspūdingiau – net 86 proc. – augo visos kalendorinės vasaros rezultatas. Jei pernai per birželį-rugpjūtį sostinėje buvo parduoti 686 butai, tai šiemet – net 1277.

**Ryški vidutinės klasės butų lyderystė**

Rugpjūčio mėnesį tvirtą lyderio poziciją pagal klases užėmė vidutinės klasės būstai – jų per mėnesį parduota net 304, arba 53,5 proc. daugiau nei liepą. Ekonominės klasės segmente rugpjūtį buvo nupirkti 147, prestižinės klasės – 20 butų.

Populiariausi Vilniaus rajonai rugpjūtį buvo Lazdynai (parduoti 86 butai), Naujamiestis (69) ir Verkiai (51). Po jų rikiavosi Šnipiškės ir Žirmūnai (atitinkamai 48 ir 44 butai). Būstų sandėlis rugpjūtį pasipildė 276 būstais ir iš viso siekė 5190. Palyginti su liepa, fiksuotas 5,8 proc. mažėjimas, nuo 5510 būstų.

Paskutinį kalendorinės vasaros mėnesį pirkėjai galėjo rinktis iš 2389 jau pastatytų ar netoli statybų pabaigos esančių butų. 2340 būstų buvo ankstyvos statybos stadijoje, o dar 461 butą buvo galima įsigyti „iš brėžinių“ – esančių projektavimo stadijoje ar turinčių statybos leidimus.

„Būstų sandėlis nuolat pildomas, rinkai siūlomi vis nauji projektai ir pirkėjai tikrai turi iš ko rinktis. NT rinka ir toliau išlieka subalansuota ir be didelių staigmenų. Tiesa, anksčiau nuolat mažėjęs, 6 mėnesių EURIBOR pastarosiomis savaitėmis nusistovėjo ties 2-2,1 proc. riba. Kai kurių ekspertų nuomone, tai galėtų būti ženklas, kad skolinimasis pamažu gali vėl brangti. Vis dėlto jokių kategoriškų išvadų iš šių duomenų daryti dar tikrai negalime“, – pasakoja M. Chmieliauskas.

**Ar pensijų pinigai paveiks NT rinką?**

Dar vienu veiksniu, potencialiai galinčiu kilstelėti rinką, galėtų tapti ir pensijų kaupimo sistemos pakeitimai, kai Lietuvos gyventojai nuo kitų metų galės atsiimti dalį lėšų, sukauptų II pakopoje. Ekonomistai skaičiuoja, kad gali būti atsiimta iki milijardo (ar netgi daugiau) eurų.

„Priklausomai nuo to, kokia dalis žmonių nuspręs savo atsiimtas lėšas investuoti į būstą, rinka potencialiai gali pajusti stimulą. Tokiu atveju stebėtume tiek bendrą būsto kainų augimą, tiek sparčiau augantį būstų „iš brėžinių“ pirkimą“, – svarsto M. Chmieliauskas.

Vidutinė būstų pasiūlos kvadratinio metro kaina rugpjūčio mėnesį Vilniuje siekė 3942 eurus (liepą buvo 3904 eurai), o bendras vidutinis parduotų būstų plotas buvo 52,3 kv. m (liepos mėnesį buvo 51,8 kv. m).

*„Realco“ – viena didžiausių nekilnojamojo turto plėtros bendrovių Lietuvoje. Daugiau nei 19 metų rinkoje veikianti įmonė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.*

**Daugiau informacijos:**

Kristina Grubliauskaitė-Svitojė

„Realco“ atstovė komunikacijai

+370 640 24057

kristina.svitoje@realco.lt